केरल में सामने आए Coronavirus के रिकॉर्ड 9,258 नए मामले, राज्य में निषेधाज्ञा लागू
केरल में शुक्रवार को कोविड-19 के 9,258 नये मामले सामने आये जबकि 4,092 मरीज ठीक हो गए। यह एक दिन में सामने आये सबसे अधिक नये मामले और ठीक हुए मरीजों की सबसे अधिक संख्या है।
तिरुवनंतपुरम: केरल में शुक्रवार को कोविड-19 के 9,258 नये मामले सामने आये जबकि 4,092 मरीज ठीक हो गए। यह एक दिन में सामने आये सबसे अधिक नये मामले और ठीक हुए मरीजों की सबसे अधिक संख्या है। वहीं सरकार ने वायरस के प्रसार को रोकने के लिए पांच व्यक्तियों से अधिक के एक जगह पर एकत्रित होने पर रोक लगाने का निर्णय किया है। संक्रमितों की संख्या आज बढ़कर 2,12,499 हो गई जबकि 20 और मरीजों की मौत हो जाने से मृतक संख्या बढ़कर 791 हो गई। पिछले 24 घंटे में 63,175 नमूनों की कोविड-19 की जांच की गई जबकि अभी तक कुल 30,49,791 नमूनों को जांच के लिए भेजा गया है। राज्य के चार जिलों में 1000 से अधिक नये मामले सामने आये। सबसे अधिक नये मामले कोझिकोड से 1146 और उसके बाद तिरुवनंतपुरम 1096, एर्णाकुलम 1042 और मलप्पुरम 1016, जबकि कोल्लम में 892 मामले और त्रिशूर में 812 मामले सामने आये। स्वास्थ्य मंत्री के के शैलजा ने एक विज्ञप्ति में बताया कि अभी 77,482 मरीज उपचाराधीन हैं जबकि 1,35,144 संक्रमण से ठीक हो गए हैं। मुख्य सचिव विश्वास मेहता ने बृहस्पतिवार को कहा कि शनिवार से धारा 144 लागू की जाएगी क्योंकि लोगों के एकत्रित होने से संक्रमण के फैलने का खतरा है। डीजीपी लोकनाथ बेहरा ने कहा कि पार्क और समुद्र तटों जैसे स्थानों पर भीड़ की अनुमति नहीं दी जाएगी।